Diari Oficial de la Generalitat Valenciana


Sumari del DOGV 9112, del 22-06-2021 (2021/6672)

RESOLUCIÓ de 10 de juny de 2021, del director general de l'Institut Valencià de la Joventut (IVAJ), per la qual es convoquen les ajudes a associacions juvenils i entitats prestadores de serveis a la joventut amb àmbit d'actuació a la Comunitat Valenciana per a l'any 2021.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9112

Data del DOGV
:   22-06-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/6672


Data del document
:   10-06-2021

Organisme emissor
:   Institut Valencià de la Joventut

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 10 de juny de 2021, del director general de l'Institut Valencià de la Joventut (IVAJ), per la qual es convoquen les ajudes a associacions juvenils i entitats prestadores de serveis a la joventut amb àmbit d'actuació a la Comunitat Valenciana per a l'any 2021. [2021/6672]  
La Llei 15/2017, de 10 de novembre, de la Generalitat, de polítiques integrals de joventut, assenyala, entre les funcions de l'Institut Valencià de la Joventut (IVAJ), la promoció de la participació dels joves, així com donar suport material i econòmic al desenvolupament de les iniciatives i projectes de les estructures de participació juvenil previstes en els articles 17 i 18 d'aquesta llei, com a vehicles principals de transmissió dels valors democràtics de tolerància, solidaritat i respecte a la diversitat, sense excloure'n el suport a altres formes de participació.  
La política juvenil que desenvolupa l'Institut Valencià de la Joventut s'emmarca en la participació de la joventut d'una manera lliure i eficaç, que facilite el marc adequat per al seu desenvolupament social, polític, econòmic i cultural, tal com estableix l'article 48 de la Constitució.  
  
Per tot això, en virtut de la competència atribuïda per l'article 160.4.b de la Llei 1/2015, de 6 de febrer de la Generalitat, d'hisenda pública, del sector públic instrumental i de subvencions, en relació amb els articles 6 i 11 de la Llei 15/2017, de 10 de novembre, de la Generalitat, de polítiques integrals de joventut, resolc:  
  
Primer. Convocatòria  
1. Es convoquen ajudes a les associacions juvenils i entitats prestadores de serveis a la joventut amb àmbit d'actuació a la Comunitat Valenciana, per al desenvolupament d'activitats de caràcter social i de voluntariat durant l'any 2021, de conformitat amb el que es disposa en l'Ordre 19/2016, de 16 de novembre, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió d'ajudes en matèria de joventut (DOGV 7921, 21.11.2016), d'ara en avant ordre de bases.  
2. S'aprova el model de sol·licitud i la resta de documentació, que s'inclouen com a annexos I, II, III, IV, V, VI, VII, VIII, IX i X d'aquesta resolució.  
  
Segon. Finançament  
Les ajudes que es convoquen es finançaran amb càrrec a la línia de subvenció S5245000 del pressupost de l'Institut Valencià de la Joventut per al 2021, amb un import global màxim de 700.000,00 euros.  
  
Tercer. Comissió Europea  
De conformitat amb el que es disposa en l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les ajudes a què fa referència aquesta resolució de convocatòria no estan subjectes a la notificació prevista en l'article 108.3 del Tractat de Funcionament de la Unió Europea, per no reunir tots els requisits de l'article 107.1 del mateix tractat.  
Concretament, aquestes ajudes no suposen un avantatge econòmic per a les entitats beneficiàries, ni suposen el falsejament de la competència, ja que van dirigides al finançament d'activitats de caràcter social i de voluntariat.  
Les activitats subvencionades les realitzen associacions juvenils i entitats prestadores de serveis a la joventut amb àmbit d'actuació a la Comunitat Valenciana, i no suposen l'exercici d'una activitat econòmica, entesa com l'oferta de béns i serveis destinada a la consecució d'un benefici econòmic, ni suposen un avantatge econòmic a favor d'empreses o entitats, que puga falsejar la competència en els intercanvis comercials entre els estats membres.  
  
Quart. Objecte de les ajudes i règim de concessió  
1. Aquesta resolució estableix les condicions de la convocatòria de la subvenció a associacions juvenils i entitats prestadores de serveis a la joventut, inscrites en el Cens d'associacions juvenils i entitats prestadores de serveis a la joventut de la Comunitat Valenciana, per a finançar les despeses corrents i de personal del Programa general d'activitats 2021, que no haja sigut subvencionat ni sol·licitada la subvenció en l'exercici 2020 i l'objecte del qual és el que es recull en l'annex II de l'ordre de bases.  
2. La concessió de les ajudes es realitzarà en règim de concurrència competitiva.  
  
Cinqué. Sol·licituds i termini  
1. La sol·licitud d'ajuda haurà d'emplenar-se en el model d'instància que figura en l'annex I d'aquesta resolució i es presentarà exclusivament de manera telemàtica en la seu electrònica de la Generalitat, en l'URL https://www.gva.es/va/inicio/procedimientos'id\_proc=221&version=amp. Els models de formularis i d'annexos es troben en l'URL de la sol·licitud esmentada.  
2. El termini de presentació de sol·licituds serà d'un mes comptat a partir de l'endemà de la publicació d'aquesta resolució en el Diari Oficial de la Generalitat Valenciana. L'incompliment d'aquest termini determinarà la inadmissió de la sol·licitud per extemporània.  
  
Sisé. Documentació  
1. Juntament amb la sol·licitud, es presentarà la documentació següent:  
a) Declaració responsable acreditativa de no exercir activitat econòmica i, en cas que, excepcionalment, el sol·licitant duguera a terme alguna activitat econòmica, que la subvenció concedida no la finançarà. S'inclou en el model de sol·licitud (apartat D).  
b) Declaració responsable de no concórrer en l'entitat sol·licitant les circumstàncies assenyalades en l'article 13 de la Llei 38/2003, de 17 de novembre, general de subvencions, que s'inclou en el model de sol·licitud (apartat D).  
c) Declaració responsable que tot el personal que presta serveis en l'entitat sol·licitant de l'ajuda compleix el que s'estableix en article 13.5 de la Llei orgànica 1/1996, de protecció jurídica del menor, de modificació parcial del Codi civil i de la Llei d'enjudiciament civil, i el que s'estableix en l'article 8.4 i 5 de la Llei 45/2015, de 14 d'octubre, de voluntariat (apartat D de la sol·licitud).  
d) Declaració responsable del compliment de la normativa sobre integració laboral de persones amb discapacitat o, si escau, de l'exempció d'aquesta obligació per part de l'entitat sol·licitant de l'ajuda, signada pel representant legal d'aquesta, que s'inclou en el model de sol·licitud, en compliment del que estableix l'article 7 de la Llei 11/2003, de 10 d'abril, de la Generalitat, sobre l'Estatut de les persones amb discapacitat, que s'inclou en l'apartat D del model de sol·licitud.  
  
e) Acreditació d'estar al corrent de les seues obligacions tributàries. Per a això, l'entitat sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries a través de certificats telemàtics, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. Els qui no atorguen aquesta autorització hauran d'aportar la documentació acreditativa que estan al corrent de les esmentades obligacions (apartat G de la sol·licitud).  
  
f) Acreditació d'estar al corrent de les seues obligacions davant la Seguretat Social. Per a això, l'òrgan instructor podrà consultar o obtindre directament l'acreditació del compliment de les obligacions amb la Seguretat Social a través de certificats telemàtics, llevat que l'interessat s'hi oposara, de conformitat amb el que es disposa en l'article 77.1.c del Reial decret legislatiu 8/2015, de 30 d'octubre, pel qual s'aprova el text refós de la Llei general de la Seguretat Social, i l'article 28.2 de la Llei 39/2015, d'1 d'octubre, del procediment administratiu comú de les administracions públiques. Els qui s'oposen a aquesta consulta o obtenció de dades hauran d'aportar la documentació acreditativa que estan al corrent de les esmentades obligacions (apartat G de la sol·licitud).  
  
g) En el supòsit que la persona que pretenga actuar en representació de l'entitat sol·licitant de l'ajuda com a representant legal d'aquesta no conste en el Cens d'associacions juvenils i entitats prestadores de serveis a la joventut de la Comunitat Valenciana, aquesta condició haurà d'acreditar-se mitjançant escriptura de poder o certificat del secretari o secretària de l'entitat en què es faça referència a l'acord de l'Assemblea General o precepte dels estatuts en què així s'establisca. Les dades d'identificació de l'entitat, així com de la persona representant legal de l'empresa que es detallen en la sol·licitud es verificaran d'acord amb l'obligació legal de l'apartat 1 de l'article 9 de la Llei 39/2015 i el Decret 165/2010, de 8 d'octubre, del Consell.  
h) Targeta del número d'identificació fiscal (NIF) de l'entitat sol·licitant de l'ajuda.  
i) Documentació acreditativa de tindre contractada una assegurança o garantia financera adequada a les característiques i circumstàncies de l'activitat desenvolupada pels voluntaris, que els cobrisca els riscos d'accident i malaltia derivats directament de l'activitat voluntària desenvolupada durant el 2021, d'acord amb l'article 14.2.c de la Llei 45/2015, de 14 d'octubre, de voluntariat, que haurà de preveure el nombre de voluntaris assegurats.  
j) Fitxa resum en què es recullen, de manera succinta, totes les activitats programades, amb indicació del període de realització, el nombre de destinataris previstos i l'import sol·licitat, segons model que s'inclou en l'annex II d'aquesta resolució.  
k) Activitats 2021 objecte de subvenció. Les activitats a realitzar es presentaran emplenant un exemplar del model d'annex III per cadascuna de les activitats que s'hagen indicat en la fitxa resum de la lletra anterior i s'haurà d'ajustar al que s'ha assenyalat en l'article 1 de l'annex II de l'ordre de bases, i en aquest s'haurà de fer una clara referència a cadascun dels aspectes que es recullen per a la seua valoració en l'article 6.a de l'annex II de l'ordre de bases.  
l) Balanç de situació i compte de resultats de l'entitat de l'any 2020 o, excepcionalment, relació d'ingressos i despeses, en document signat per la persona titular de la secretaria i amb el vistiplau o la conformitat de la persona que represente legalment l'entitat sol·licitant de l'ajuda.  
  
En el cas que l'entitat sol·licitant de l'ajuda opte per presentar la relació d'ingressos i despeses esmentada, haurà d'utilitzar el model que s'inclou com a annex IV d'aquesta resolució.  
m) Acreditació de la implantació territorial de l'entitat en, almenys, 15 localitats de dues províncies de la Comunitat Valenciana.  
Perquè quede acreditada la implantació de l'entitat en cada municipi haurà de presentar-se conjuntament:  
U. Certificat expedit pel respectiu ajuntament, o pel consell local de la joventut corresponent, o pel Consell Valencià de la Joventut. Als efectes del que es preveu en aquesta resolució, els certificats tindran un període de vigència de cinc anys des de la data de la seua expedició. En qualsevol cas, perquè siguen tinguts en compte caldrà que estiguen en vigor l'últim dia del termini concedit per a la presentació de les sol·licituds d'ajuda.  
Dos. Declaració responsable d'haver realitzat en aqueixa localitat, com a mínim, una activitat de les subvencionables en aquesta convocatòria durant 2020, signada pel representant legal de l'entitat, segons l'annex V.  
Ambdós documents seran necessaris per a acreditar l'esmentada implantació territorial, i en el supòsit que no s'acredite la mínima implantació requerida, l'entitat no podrà obtindre la condició de beneficiària de les ajudes regulades en aquesta convocatòria.  
n) Domini de la pàgina web (apartat H).  
o) En el cas que l'entitat sol·licitant de l'ajuda es vulga beneficiar de la possibilitat prevista en l'article 6.f de l'annex II de l'ordre de bases, haurà d'aportar, d'acord amb el que estableix l'article 8 de la Llei 11/2003, de 10 d'abril, de la Generalitat, sobre l'Estatut de les persones amb discapacitat, els contractes dels treballadors amb discapacitat i els certificats de minusvalidesa d'aquests, expedits per l'organisme oficial competent, d'acord amb el que es preveu en la normativa vigent, juntament amb els corresponents models dels impresos justificatius de les cotitzacions a la Seguretat Social i de les retencions de l'IRPF en l'Agència Estatal d'Administració Tributària.  
  
p) Model de domiciliació bancària de l'entitat beneficiària de l'ajuda en què se sol·licita que es faça l'ingrés de la subvenció, excepte si s'ha presentat amb anterioritat davant l'Institut Valencià de la Joventut, i en aquest cas s'haurà d'indicar el número del compte anteriorment utilitzat i donat d'alta a aquest efecte.  
2. Les dades que no queden acreditades mitjançant l'aportació de la documentació establida en l'apartat n de l'anterior punt 1, no podran ser tingudes en compte a l'efecte de la valoració de la sol·licitud d'ajuda presentada.  
3. La comprovació de l'existència de dades no ajustades a la realitat, tant en la sol·licitud com en la resta de la documentació aportada, podrà comportar, segons la seua importància, la denegació de la subvenció sol·licitada, sense perjudici de la resta de responsabilitats que pogueren derivar-se'n.  
4. Si els documents exigits ja estan en poder de l'Institut Valencià de la Joventut, el sol·licitant podrà acollir-se al dret establit en l'article 53.1.d de la Llei 39/2015, d'1 d'octubre, del procediment administratiu comú de les administracions públiques, sempre que es facen constar, per escrit, la data i l'òrgan o dependència en què es van presentar o, si escau, emetre. En els supòsits d'impossibilitat material d'obtindre aquesta documentació i amb anterioritat a la formulació de la proposta de resolució, l'òrgan competent podrà requerir-ne a l'entitat sol·licitant la presentació o, si no és possible, l'acreditació per altres mitjans dels requisits a què fa referència aquesta documentació.  
  
  
Seté. Criteris de valoració i puntuació de les sol·licituds  
1. La puntuació global màxima de cada sol·licitud serà de 100 punts d'acord amb la distribució de criteris i la seua corresponent valoració recollida en l'article 6 de l'annex II de l'ordre de bases.  
2. Aplicats els esmentats criteris i amb la valoració corresponent a totes les sol·licituds que hagen complit els requisits de la convocatòria, s'elaborarà una llista amb les puntuacions obtingudes per cadascuna d'aquestes.  
3. El càlcul de la quantia a concedir es realitzarà d'acord amb el que s'estableix en l'article 7 de l'annex II de l'ordre de bases.  
  
Huité. Instrucció i resolució de la convocatòria  
1. El Servei de Participació i Cultura de l'IVAJ instruirà el procediment de concessió de les ajudes i la Direcció General, en vista de la proposta de la comissió avaluadora, resoldrà sobre les sol·licituds d'ajudes presentades a l'empara del que es disposa en aquesta resolució. La denegació de l'ajuda haurà de ser motivada i les raons es faran constar en la resolució, i, en tot cas, hauran de quedar acreditats en el procediment els fonaments de la resolució que s'adopte.  
  
2. El termini màxim per a resoldre i notificar la resolució serà de tres mesos a comptar des de la presentació de la sol·licitud, sempre que aquesta reunisca els requisits exigits i s'aporte tota la documentació requerida. En cas contrari, el còmput del termini s'iniciarà a partir del moment en què s'esmene la sol·licitud.  
Si transcorregut aquest termini no s'haguera dictat una resolució expressa, les sol·licituds presentades es podran entendre desestimades, de conformitat amb el que es disposa en l'article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana. Tot això sense perjudici de l'obligació de resoldre i notificar establida en l'article 21 de la Llei 39/2015, d'1 d'octubre, del procediment administratiu comú de les administracions públiques.  
3. La resolució de la convocatòria es publicarà en el Diari Oficial de la Generalitat Valenciana, en els termes previstos en l'article 18.1 de la Llei 38/2003, de 17 de novembre, general de subvencions.  
4. L'eficàcia de la concessió de les ajudes quedarà supeditada al compliment dels termes i les condicions de la concessió. La no presentació de la justificació de la despesa en el termini fixat donarà lloc a la pèrdua de la subvenció i la consegüent revocació.  
  
Nové. Justificació i pagament  
1. La realització de les activitats per a les quals s'haja concedit l'ajuda es justificarà mitjançant la presentació de la documentació següent:  
  
a) Memòria justificativa de les activitats objecte de subvenció realitzades durant l'any 2021, segons l'annex VI, per cadascuna de les activitats subvencionades.   
La memòria haurà de descriure l'execució d'aquestes i detallar almenys el nombre de persones destinatàries desagregades per edat i sexe, el grau de compliment dels objectius proposats, annex fotogràfic, material gràfic, despeses corrents imputades per activitat i totes altres dades que es consideren de rellevància.  
b) Fitxa resum de despeses imputades per cadascuna de les activitats subvencionades, segons l'annex VII, tenint en compte que aquests imports no podran superar els imports sol·licitats d'acord amb l'annex II d'aquesta convocatòria.  
c) Factures originals o escanejades corresponents a les despeses corrents derivades de les activitats subvencionades i pel total de l'import justificat, així com els documents justificatius del pagament efectiu de cadascuna d'aquestes. Les esmentades factures hauran de complir els requisits establits en la normativa vigent. Totes les despeses a justificar s'hauran de correspondre amb els continguts de les activitats subvencionades i se n'haurà de presentar una relació segons el model de certificat de l'annex VIII. Per a això, aniran acompanyades d'una explicació sintètica, i es podrà requerir una memòria justificativa addicional de qualsevol d'aquestes.  
d) Detall de les despeses del personal, segons el model de certificat inclòs de l'annex IX, que haja treballat directament en el programa subvencionat, juntament amb els corresponents models dels impresos justificatius de les cotitzacions a la Seguretat Social i de les retencions i ingressos de l'IRPF en l'Agència Estatal d'Administració Tributària. Aquestes despeses no podran superar el 50 % de l'import total subvencionat.  
e) Certificat del secretari o secretària de l'entitat, on es faça constar que l'import de la subvenció està registrat com a ingrés previst dins de la comptabilitat de l'associació per a l'any 2021, amb el vistiplau del representant legal d'aquesta (annex X).  
2. Es consideren despeses subvencionables aquelles que resulten estrictament necessàries, estiguen directament i inequívocament relacionades amb el programa i les activitats aprovades, i es realitzen dins del termini establit. Les despeses subvencionables han de respondre a costos reals, efectivament realitzats i pagats.  
3. Les despeses corresponents a allotjament i transport que puguen ser subvencionables d'acord amb el paràgraf anterior, hauran d'anar acompanyades d'un full de liquidació en què es detallarà el motiu o objecte del desplaçament realitzat, relació amb l'activitat subvencionada, destinació, data d'aquest, hora d'eixida i arribada, nom i DNI de la persona i, si escau, títol del transport, bitllets i factures amb els seus corresponents justificants de pagament. Quan el desplaçament es realitze en vehicle particular, únicament se subvencionarà, si escau, la quantitat que resulte de computar 0,19 euros per quilòmetre recorregut, sempre que es justifique la necessitat del desplaçament i la realització efectiva d'aquest, i en aquest cas haurà d'indicar-se, a més, la matrícula del vehicle. Aquestes despeses hauran d'enumerar-se en l'annex VIII anteriorment descrit.  
4. Les despeses de marxandatge no superaran en cap cas el 10 % de l'import de la subvenció concedida.  
5. No podran subvencionar-se:  
a) Les despeses generals de manutenció i restauració, llevat de les despeses de restauració implícites en l'estada en albergs, residències, campaments en què les entitats organitzen les activitats, sempre que no hagen suposat cap despesa per als destinataris, i es justifiquen mitjançant un certificat signat per la persona representant de l'entitat sol·licitant de l'ajuda.  
b) Les despeses de desplaçament i hostalatge fora del territori nacional.  
c) Les despeses que per la seua naturalesa tinguen el caràcter d'inventariables, incloent entre aquestes l'adquisició de qualsevol tipus d'equipament.  
d) Les activitats que consistisquen en festes, revetles, celebracions gastronòmiques, concerts, activitats esportives o similars.  
e) Aquelles despeses que hagen sigut finançades íntegrament pels participants en l'activitat.  
f) Els premis en metàl·lic.  
g) Toda la cartelleria i la publicitat realitzada de l'activitat subvencionada, que no porten l'esment o els logotips d'haver sigut finançats per la Generalitat Valenciana-IVAJ.  
h) Els materials realitzats per encàrrec que porten impreses llegendes o eslògans i no porten imprés el logotip de la Generalitat Valenciana-IVAJ.  
i) L'import sol·licitat de les activitats no realitzades, d'acord amb l'apartat desé.  
6. El règim de pagament de la subvenció, així com el termini de justificació de les ajudes seran els que s'indiquen en l'article 44.1 j) de la Llei 4/2020, de 30 de desembre, de pressupostos de la Generalitat per a l'exercici 2021, que estableix que les subvencions de naturalesa corrent destinades al foment d'associacions i entitats juvenils s'abonaran, al mes de novembre la quantia equivalent a la justificació presentada pels beneficiaris fins al 31 d'octubre, i la resta de despeses es podran abonar al mes de gener de l'exercici 2022, amb justificació prèvia, sempre que no superen el 20 per cent de l'import la subvenció i que es tracte de despeses meritades a partir de l'1 de novembre.  
  
  
Desé. Minoració de les ajudes  
1. Les associacions hauran d'executar íntegrament el programa subvencionat, en cas contrari es minorarà la subvenció concedida.  
2. Si l'entitat no realitza alguna de les activitats prèviament presentades en la sol·licitud i valorades en el procediment de concessió i l'import sol·licitat coincideix amb la subvenció concedida, l'ajuda es minorarà d'acord amb l'import sol·licitat de les activitats que no hagen sigut realitzades.  
3. Si l'import subvencionat és menor que la quantitat sol·licitada per l'entitat per a la realització de les activitats i no es realitza alguna de les activitats presentades en la sol·licitud i valorades en el procediment de concessió, la minoració de l'ajuda es realitzarà proporcionalment prenent com a referència la subvenció concedida.  
  
Onzé. Clàusula de protecció de dades  
De conformitat amb el Reglament (UE) 2016/679, del Parlament i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (RGPD); la Llei orgànica 3/2018, de protecció de dades i garantia dels drets digitals (BOE 294, 06.12.2018), i la resta de disposicions aplicables, les dades de caràcter personal proporcionades seran tractades per la Generalitat per a procedir a la tramitació de la sol·licitud a l'empara de la Llei general de subvencions.  
Les entitats podran exercir els drets d'accés, rectificació, cancel·lació, oposició, supressió, portabilitat i limitació del tractament davant l'organisme que gestione la seua ajuda, així com reclamar, si escau, davant l'autoritat de control en matèria de protecció de dades, especialment quan no haja obtingut satisfacció en l'exercici dels seus drets.  
  
  
Dotzé. Acceptació de la normativa reguladora  
La participació en aquesta convocatòria implica l'acceptació de la normativa que la regula.  
  
Tretzé. Entrada en vigor  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
  
Contra aquesta resolució, que esgota la via administrativa, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació en el Diari Oficial de la Generalitat Valenciana, d'acord amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
Potestativament, es podrà interposar un recurs de reposició davant de la Direcció General de l'IVAJ, en el termini d'un mes comptat a partir de l'endemà de la publicació d'aquesta resolució, segons el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 10 de juny de 2021.- El director general de l'Institut Valencià de la Joventut: Jesús Martí Nadal.